Persverklaring: Vordering ten opsigte van Wupperthal Ramp | Cederberg Municipality
Home>Persverklaring: Vordering ten opsigte van Wupperthal Ramp
Persverklaring: Vordering ten opsigte van Wupperthal Ramp
Die vergadering was bygewoon deur verskeie kerkleiers, amptenare en raadslede van Cederberg Munisipaliteit, amptenare en raadslede van Weskus Distriksmunisipaliteit, sowel as amptenare van verskeie nasionale en provinsiale departemente. Terugvoering op sekere belangrike aangeleenthede is as volg:
Watervoorsiening in Wupperthal is herstel. Telefoonnetwerk is herstel, Elektrisiteitsvoorsiening is herstel deur die elektriese departemente van Cederberg en Matzikama Munisipaliteite.
'n Ooreenkoms is bereik met en goedkeuring is verleen deur die Morawiese Kerk en ander belanghebbendes dat die strukture wat gebrand het, gesloop sal word, gebaseer op professionele evaluerings en veiligheidsrisiko's. Die Weskus Distriksmunisipaliteit hanteer die koördinasie ten opsigte van die sloping van die strukture. Van die masjinerie benodig vir die sloping het reeds in Wupperthal opgedaag, maar groter laaigrawe word benodig vir hierdie doel. 'n Evaluering van die bourommel is gedoen. Die stene en sementmateriaal sal gemaal en hergebruik word, en 'n terrein vir die berging van die material is reeds geïdentifiseer. 'n Gelisensieerde deskundige is verkry om 'n evaluering te doen van die asbestos en 'n kosteberaming te doen vir die veilige verwydering daarvan. Die partye was geadviseer dat die asbestos eers verwyder moet word alvorens die sloping van die strukture kan geskied, ten einde die risiko van asbeskontaminasie te vermy. Die kerk sal die geaffekteerde areas afbaken.
Die WKOD het goedkeuring verleen dat die begin van die skool met een week uitgestel word. Daar is ook ooreengekom dat die rooibos teebane omskep kan word in hostelle vir die leerders, onderhewig aan die nodige planne en befondsing. Terwyl hierdie prosesse aan die gang is, kan die leerders intussen by families gehuisves word of in leë huise. Die WKOD kan hulp verleen met die verskaffing van boeke en skooluniforms.
Departement Binnelandse Sake sal almal wat hul amptelike dokumentasie in die brand verloor het, vervoer na die Vredendal kantore. Die kostes ten opsigte van die verlangde dokumentasie sal deur die departement kwytgeskeld word.
Die Department Menslike Nedersettings het 'n plaaslike evaluering gedoen van die behuisingsnood en die noodsaaklikheid van noodbehuising. 'n Geskikte terrein is geïdentifiseer, en die departement sal die proses dryf. 'n Bekragtigde lys van geaffekteerde families sal ingedien word.
Cederberg Munisipaliteit het onderneem vir die voorsiening van 'n tent en tydelike toilette. Die tent sal gebruik word vir die berging van die donasies.
Die kontakpersoon vir skakeling met die Rampkoördineringskomitee is mnr Saul Jacobs, Bestuurder Verkeer en Rampbestuur, Cederberg Munisipaliteit. Hy kan bereik word by 083 469 5948.
Die munisipaliteit bedank alle partye, insluitend die verskeie staatsdepartemente, distriksmunisipaliteit en alle individue en organisasies wat op welke wyse ook al hul steun aan die mense van Wupperthal verleen het, Ons sal onverpoosd werk om Wupperthal se belange te bevorder en om in samewerking met die Morawiese Kerk hierdie gemeenskap te herstel tot sy glorie. Opvolggesprekke met alle belanghebbendes vind op 'n deurlopende basis plaas om enige kwessies sinvol aan te spreek.